L'Ajuntament de Sagunt i la Direcció General d'Indústria aborden la cerca de fórmules per a la preservació dels llocs de treball en Pilkington
04 de febrer 2022

![](/media/z0znzprp/c_reunionpilkingtondgindustria.jpg?width=850&height=478.125)

L'alcalde de Sagunt, Darío Moreno, i la directora general d'Indústria, Energia i Mines, Empar Martínez, han mantingut este divendres una reunió telemàtica juntament amb altres persones relacionades amb Pilkington amb la finalitat d'abordar la cerca de fórmules que contribuïsquen a la viabilitat de la planta de Pilkington en el municipi de Sagunt i preservar amb això els llocs de treball en esta.

El primer edil ha qualificat de **«constructiva»** esta trobada digital amb la directora general d'Indústria i representants de l'empresa i dels treballadors i treballadores i ha explicat que durant la mateixa s'ha tractat d'identificar **«totes les oportunitats i opcions»** possibles **«d'ajuda pública cap a les inversions que planteja el grup NSG»** per a la planta de Sagunt.

**«Hem d'ajudar a la direcció local, al comité d'empresa, a cada treballador i treballadora amb noves inversions que asseguren no sols la sostenibilitat de la planta sinó que la nostra planta es convertisca en un referent»**, ha manifestat Moreno, qui considera, a més, que això s'ha de fer **«amb innovació i amb ajudes des de l'administració pública»**.

**«Ja estem treballant en això, hem valorat diferents opcions, i ara la part tècnica intentarà entrar en els detalls perquè ens assegurem que eixes inversions es produïsquen en el menor temps possible i que, dins de tres anys, quan es complisca eixe termini donat pel grup per als increments d'eficiència, no hi haja cap tipus de dubte»**, ha anunciat l'alcalde.

**«Farem, per part de la Generalitat i de l'Ajuntament de Sagunt, tot el que està a la nostra mà no sols per a garantir cada lloc de treball existent en la planta sinó també per a continuar creixent. Defensem la nostra indústria»**, incidia el primer edil.

*   [](http://www.facebook.com/sharer.php?u=https://aytosagunto.es/va/actualitat/reunio-dg-industria-pilkington-2022-02-04/ "Facebook")
*   [](http://twitter.com/share?url=https://aytosagunto.es/va/actualitat/reunio-dg-industria-pilkington-2022-02-04/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/reunio-dg-industria-pilkington-2022-02-04/ "Linked In")
*   [](mailto:?body=https://aytosagunto.es/va/actualitat/reunio-dg-industria-pilkington-2022-02-04/)